Nincs két hete, hogy az LMP etikai bizottsága eltiltotta még a párttisztségért indulástól is Ungárt Pétert, erre most nemcsak megválasztották a párt ifjúsági szervezetének egyik posztjára, de ráadásul pont a fegyelmi és etikai bizottság tagja lett - tudta meg a hvg.hu a tisztújítás részleteit ismerő forrásból. Úgy tűnik, vagy folytatódik a tudathasadás jeleit mutató pártélet az LMP-ben, vagy Ungárnak sikerült a fagyi visszanyal-esetét produkálva megfricskáznia belső ellenlábasait.

Már nehéz jelzőt találni arra, ami az LMP-ben történik, miután hetek óta sorjáznak a kívülről érthetetlen/kínos/logikátlan történések. Utoljára arról írtunk, hogy – Szél Bernadett társelnök eltiltása után – azt az etikai bizottsági elnököt is sikerült eltiltani, akinek fontos szerepe volt a pártbeli eltiltás-büntetések osztogatásában.

A pártnak viszont még erre is sikerült lapot húzni: Ungár Pétert választották meg múlt héten az LMP ifjúsági szervezete Fegyelmi és Etikai Bizottságába – tudtuk meg egy névtelenséget kérő belső forrástól. Vagyis a párttisztség viselésétől - Széllel egy füst alatt - 3 évre generálisan eltiltott Ungár lesz az ifjúsági szervezet etikai felelőse, elnevezésének ellenére a bizottság ugyanis egyszemélyes, így de facto egyedüli letéteményese a területnek.

Ungár megválasztásának elsősorban szimbolikus, illetve a párton belüli, taktikai jelentősége van, a Lehet Más a Jövő néven futó ifjúsági szekció ugyanis túl sok taggal/jelentőséggel nem büszkélkedhet. Anno azért hozták létre, hogy becsatornázzák a legfiatalabb szimpatizánsokat, illetve az ökoszociális gondolatot népszerűsítsék a fiatalok körében.

Vagy felülkerekedtek a belső csatározásban, vagy az ellenlábasok nem figyeltek eléggé, mindenesetre a párttisztségektől évekre eltiltott Ungárnak és a támogatóinak sikerült gyakorlatilag meghekkelniük a saját rendszerüket. Ezek szerint ugyanis hiába az eltiltás, a jelenlegi szabályok alapján ez nem terjed ki minden szervezetükre, illetve elég voksot is szerzett az LMP-s képviselő, így előállhatott a minimum pikáns helyzet.

Úgy tudjuk, a Lehet Más a Jövő Egyesület közgyűlésén más tisztségviselőket is megválasztottak: az egyesület elnöke Pitz Dániel, az alelnökök Szabolcs Dorottya és Szalai Szabolcs, az általános elnökségi tagok Tóth Áron és Varga Zsolt lettek, a Felügyelő Bizottságba Weisz Félix került.

Korábban Hadházy Ákost azért tiltották el tisztségekről, mert a koordinációt és a visszalépést szorgalmazta, Sallai Róbert Benedeket pedig azért, mert feltaszította az etikai ülésen Hadházyt. Utána jött Szél és Ungár már említett eltiltása a tisztségviseléstől, Kassai Dánielt pedig kizárták a pártból, mert visszalépett Kunhalmi Ágnes javára Dél-Pesten. Végül Moldován Lászlót, az etikai bizottság elnökét azért fosztották meg tisztségétől, mert kiadott információkat a Sallai-féle tettlegességről.